በደቡብ ኮሪያው ብሄራዊ ሸንጎ አፈ ጉባዔ የሚመራ የልዑካን ቡድን አዲስ አበባ ገባ
አዲስ አበባ፤ ሐምሌ 4/2005 (ዋኢማ) – በደቡብ ኮሪያው ብሄራዊ ሸንጎ አፈ ጉባዔ ሚስተር ካንግ ቻንግ ሂ የሚመራ የልዑካን ቡድን ለሥራ ጉብኝት ዛሬ ማምሻውን አዲስ አበባ ገባ። አፈ ጉባዔው ለሚመራው ቡድን የሕዝብ ተወካዮች ምክር ቤት አፈ ጉባዔ አቶ አባዱላ ገመዳ በቦሌ ዓለም አቀፍ ኤር ፖርት አቀባበል አድርገውለታል። አፈ ጉባዔው በአዲስ አበባ ቆይታቸው ነገ ከአቻቸው አባዱላ ገመዳና ከፌዴሬሽን ምክር ቤት አፈ ጉባዔ አቶ ካሣ ተክለ ብርሃንጋር በጋራ ጉዳዮች ላይ ይመክራሉ። ኢትዮጵያና ደቡብ ኮሪያ ዲፕሎማሲያዊ ግንኙነት የመሰረቱበትን 50ኛ ዓመት ባለፈው ወር ማክበራቸው ይታወሳል። የኢትዮጵያ አየር መንገድም በቅርቡ ወደ ሴዑል በረራ በመጀመሩ የአገሮቹ የንግድና ኢንቨስትመንት ግንኙነት እንደሚጠናከር ይታመናል። ደቡብ ኮሪያ ለኢትዮጵያ ከፍተኛ ክብርና ግምት የምትሰጥበት በኮሪያው ዘመቻ ለነጻነቷ የተከፈለውን መስዋዕትነት የተከፈለበት ታሪክ አላት። ኢትዮጵያ የደቡብ ኮሪያን ልማታዊ ዴሞክራሲያዊ መንግሥት አሰራሮች ከራሷ ተጨባጭ ሁኔታዎች ጋር እየተገበረች መሆኗን የኢትዮጵያ ዜና አገልግሎት በዘገባው አስታውቋል።